ASIAN วิ่ง 4% โบรกฯชูเป้า 22.20 บ. บาทอ่อนค่า-อาหารสัตว์เลี้ยง หนุน
ASIAN บวก 4% โบรกฯแนะ “ซื้อ” เป้า 22.20 บ. ชี้รับปัจจัยหนุนจากเงินบาทที่อ่อนค่า-ธุรกิจอาหารสัตว์ยังเติบโตได้ดีจากยอดขายที่แข็งแกร่ง
22 ธ.ค. 2564

ผู้สื่อข่าวรายงานว่าวันนี้ (22 ธ.ค.2564) ราคาหุ้น บริษัท เอเชี่ยนซี คอร์ปอเรชั่น จำกัด (มหาชน) หรือ ASIAN ณ เวลา 11:13 น. อยู่ที่ระดับ 17.70 บาท เพิ่มขึ้น 0.70 บาท หรือ 4.12% โดยทำจุดสูงสุดที่ 17.90 บาท และทำจุดต่ำสุดที่ 17.10 บาท ด้วยมูลค่าการซื้อขาย 240.52 ล้านบาท

บริษัท หลักทรัพย์คิงส์ฟอร์ด จำกัด (มหาชน) ระบุในบทวิเคราะห์ (22 ธ.ค.2564) ว่า หุ้นกลุ่มส่งออกรับปัจจัยหนุนจากเงินบาทที่อ่อนค่า ขณะที่ธุรกิจหลักของ ASIAN ธุรกิจอาหารสัตว์เลี้ยงยังเป็นหนึ่งในธุรกิจที่รับความผันผวนได้ดีจากปัจจัย Covid-19 โดยกําไรสุทธิในช่วงไตรมาส 3/2564 ที่ผ่านมาอยู่ที่ 271 ล้านบาท เพิ่มขึ้น 34.00% จากงวดเดียวกันของปีก่อน แต่ลดลง7.60% จากไตรมาสก่อน ซึ่งยังเติบโตได้ดีจากยอดขายอาหารสัตว์เลี้ยง
สำหรับการดำเนินงานช่วงถัดๆไปยังมีความน่าสนใจจากภาพรวมอุตสาหกรรมธุรกิจอาหารสัตว์เลี้ยงโลกที่เติบโตอย่างแข็งแกร่ง รวมถึงแผนที่จะนํา บริษัท เอเชี่ยน อะไลอันซ์ อินเตอร์เนชั่นแนล จํากัด (AAI) เข้าตลาดหลักทรัพย์แห่งประเทศไทยในปีหน้า ทั้งนี้ตลาดคาดกําไรสุทธิจะเติบโตได้อย่างต่อเนื่องและ EPS ปี 2564 จะอยู่ที่ 1.36 บาท/หุ้น และปี 2565 จะอยู่ที่ 1.49 บาท/หุ้น อย่างไรก็ดีแนะนำ “ซื้อ” ราคาเป้าหมาย 22.20 บาท